Sak 11
Bõe yĩng tɩ d kẽnd tigs-kãsemse?
Ges-y fot-rãmbã. Bõe yĩng tɩ nebã nens be laado? B bee d tigs-kãseng zĩigẽ. Pĩnd wẽndẽ wã, Wẽnnaam da yeela a nin-buiidã tɩ b tigimd taab naoor a tãab yʋʋmd fãa. Tõnd me tara tigs-kãsems d sẽn gũud wakat fãa ne yãgbo. (Tõodo 16:16) Yʋʋmd pʋgẽ, yaa tigs-kãsems a tã: Daar a ye tigs-kãsenga, rasem a yiib tigs-kãsenga, la rasem a tãab tigs-kãsenga. Tigs-kãensã yõod yaa bõe?
Paasda tõnd zems-n-taarã pãnga. A Zeova pẽgr “neb tiging pʋgẽ” ra nooma Israyɛll nebã. Tõnd me sã n tigim taab n pẽgd a Zeova, noom-d-la wʋsgo. (Yɩɩl Sõamyã 26:12; 111:1) Tigs-kãensã sasa, d paamd n yãta tigims a taab saam-biisi, la tẽns a taab saam-biis menga. Ned fãa zãada rɩɩb n wa, tɩ vʋʋsgã sasa bɩ d rɩt tigs-kãsengã zĩigẽ la d sõsd ne taab hal tɩ be yamleoogo. (Tʋʋma 2:42) Tigs-kãsemsẽ wã, d sɩd neeme tɩ d yaa saam-biis sẽn be dũniyã gill zugu, la sẽn nong taaba.—1 Pɩɛɛr 2:17.
Sõngda tõnd tɩ d wɩngd ne a Zeova tũubu. Israyɛll nebã sã n da tigim taaba, b ra paamdame tɩ b bilgd-b Gʋlsg Sõamyã tɩ b ‘wʋmd a võore.’ (Nehemi 8:8, 12) Tõnd me sũy yaa noog d sẽn paamd zãmsg sẽn yit Biiblã pʋgẽ d tigs-kãsemsã sasa wã. Tigs-kãseng fãa gom-zug yita Biiblã pʋgẽ. D kelgda sõss ne bool-n-sogse, la d get mak-n-wilg toor-toor sẽn sõngd tõnd tɩ d bãng d sẽn tõe n maan Wẽnnaam daabã to-to. D sã n kelgd neb kibay sẽn wilgd tɩ b ket n tũuda a Zeova sõma baa ne vɩɩmã sẽn yaa toogã, kengda d raoodo. Rasem a tãab tigs-kãsemsã sasa, d geta teyatr sẽn tik Biiblã zugu, sẽn kɩtd tɩ Biiblã kibay yaa vẽeneg d yamẽ, la kõt-d saglse. Tigs-kãseng fãa sasa, neb nins sẽn segl b mens lisgã yĩngã reegda lisgu.
Bõe yĩng tɩ d nong d tigs-kãsemsã?
Yãmb sã n wa tõnd tigs-kãsengẽ, a yõodã na n yɩɩ bõe ne-yã?
mos_Latn mos_Latn mos_Latn mos_Latn mos_Latn mos_Latn mos_Latn